På terskelen til en skrivekarriere

Skal jeg velge tradisjonelt eller ta sats og gå for det hjertet begjærer? Skal jeg fortsette i vante spor innenfor økonomi og ledelse? Jeg er mett. Skal jeg velge nye tradisjonelle spor? Sykepleie? Lærer? Så langt har jeg gått for det tradisjonelle. Kan jeg rive meg løs fra det vante og følge drømmer, visjoner og indre dragning? Jeg har de siste par årene kjent en sterk dragning mot å skrive. Jeg velger å ta sats og se hvor langt det fører meg. Dag for dag dras jeg videre mot målet. Om jeg kommer dit vil tiden vise.

Tirsdag 31. Januar 2017

Jeg ser på mulighetene å få tatt en Master i Faglitterær Skriving samtidig som jeg tar PPU.

Torsdag 2. Februar 2017

Det er viktig at du er interessert i det du jobber med, sier Tone som er min samtalepartner for tiden. Hun anbefaler meg å gjøre noe jeg har lyst til, som skrivingen. Så, tanken min går mot å ta Master i Faglitterær skriving over to år, kanskje med et semester i London, og deretter PPU årsenhet, som jeg da ”automatisk kommer inn på” i følge Arve som er leder på PPU utdanningen på høgskolen. Du blir som en potet, med din tidligere tallbakgrunn og nå med skrivingen, sier han og du vil være en interessant kandidat å ansette i skolen.

Fredag 24. Mars 2017

Nå må jeg begynne på skrive på det som skal være obligatorisk vedlegg til Mastergradssøknaden i Faglitterær skriving.

Lørdag 3. Juni 2017

Jeg er kommet inn på Masterstudiet i Faglitterær skriving.

Jeg jobber med å finne meg en inntektskilde som gjør det mulig å ikke bruke av oppsparte midler det kommende året. Dersom jeg må bruke av oppsparte midler gjør jeg det. Jeg har falt til ro med det. PPU får eventuelt følge deretter.

Tirsdag 25. juli 2017

Jeg kommer inn på sykepleiestudiet, men velger det bort til fordel for skrivingen. Det er nå jeg må ta sjansen.

Mandag 31. Juli 2017

Jeg står langt nede på ventelistene på PPU.

Onsdag 23. August 2017

Allerede for to år siden tenkte jeg på Master i faglitterær skriving. Da jeg luftet dette for mine omgivelser den gang var det liten støtte å få. Da møtte jeg uttrykk som ”så kjedelig”, ”det er ikke det jeg tenker på med deg”, ”du må eventuelt jobbe fullt og ta det i tillegg” og ”hvem skal forsørge familien din”. Samtalene ble lite konstruktive. Jeg stoppet helt opp. Jeg sluknet. Det var som om den vage flammen sluknet helt. Jeg lot ordene gå inn over meg. Jeg lot deres innstilling ta over mitt ønske om å gjøre noe annet, å komme meg løs, komme meg ut i verden og bli synlig på en annen måte.

Fredag 8. Sept 2017

I går var min første dag på skrivekurset, eller rettere sagt Master i Faglitterær Skriving, eller MFS i kortversjon. Så stilig. Dette kan bli skikkelig bra. Profesjonaliteten er nødt til å bli løftet til nye høyder. Så moro og samtidig så dannende. Jeg gleder meg til å være sammen med den gjengen. Det er lenge siden jeg kan si om skole og jobb.

Jeg har mye å glede meg over om dagen!

Søndag 10. september 2017

*Redaktør i eget liv* er et sentralt tema i denne ukens oppsummering. Dette kan faktisk også være en boktittel. Jeg liker metaforen. En redaktør er så mangt. Det er en som har hovedansvaret for å sette sammen et helhetlig produkt, basert gjerne på en rekke deler laget av redaktøren selv eller mer vanlig sortert og valgt ut i fra en rekke muligheter og innspill fra andre. Redaktøren lager noe som skal presenteres overfor andre, en målgruppe av lesere, lyttere og mottagere. En redaktør driver prosessen og er mellom leddet. Finnes det noe slik litteratur på markedet? Er det noe godt alternativ til verdens befolkning? Det er verdt å sjekke ut. Jeg skriver det inn som en god ide i mitt idearkiv i Scrivener.

Mandag 11. September 2017

La meg konsentrere meg om en ting av gangen. Ja, kanskje jeg skal kutte alt annet. Bare fokusere på skriving, master og bøker, salg, produksjon og glemme all annet enn skriving?

Søndag 24. September 2017

Jeg flytter gårsdagens tekst over i mastermappen og skriver videre på den der, førsteutkastet.

Tirsdag 26. Sept 2017

I formiddag skal jeg lese fagbøker til Master. I kveld skal jeg skrive og rette på boka mi *En million måter å lage vaniljeis*, en kokebok jeg ga ut i sommer på engelsk og norsk på eget forlag. Spesielt den norske utgaven har tydelig forbedringspotensial.

Jeg skulle lese mer pensum i går, men begynte å snakke om USA tur med A&A og det ene tok det andre og så har jeg skjøvet mitt mål bort og fram. Det er et mønster jeg ikke liker ved meg selv. Noen vil si at det er bra å være fleksibel, tøyelig og rund. Jo, det er det. Hos meg fører det ofte til at jeg ikke får gjort det som er viktig for meg. Jeg må finne en balanse i dette. Jeg må pushe fremover, men samtidig bevare mitt tempo i det. Jeg tror at dette vil komme naturlig når jeg finner mer ut av retning og hensikt i livet, hensikt. Jeg tror det da vil vokse seg sterkere.

Mandag 2. Oktober 2017

Jeg er takknemlig for å få delta på masterstudiet.

Torsdag 12. Oktober 2017

Jeg er klar til dagens mastersamling og har skrevet det jeg skal skrive, med omtanke, men ser nå at jeg kunne ha lest mer pensumlitteratur i forkant av dagens samling.

Ellers har jeg begynt søknadsprosessen for støtte hos Norsk Faglitterær Forfatter- og Oversetterforening. Kan dette være en måte å finansiere deler av skrivingen på?

Fredag 13.okt.2017

Jeg har kommet inn på masterstudiet med et prosjekt som omhandler økonomi for ungdom. Jeg vil søke midler for å få støtte til å fullføre prosjektet. Temaet har også dypere hensikt enn den praktiske utøvelse av og oppdragelse i pengebruk. Hvis jeg som arbeidsgiver skal ansette deg er

Jeg får avtale med Ørn Forlag som går god for meg i stipendsøknaden til NFF.

Søndag 15. Oktober 2017

Jeg har nå lest igjennom mine egne dagboksnotater for denne uka. Jeg har faktisk skrevet ferdig oppgave 1 og ikke minst oppdatert prospektet som grunnlag for stipendsøknad hos NFF. Søknad er også sendt inn. Deilig å være ferdig med den. Jeg får ikke svar før ut i desember en gang. Så det er bare å vente og se. Imens får jeg konsentrere meg om å få på plass vaniljeisboka samt komme meg igjennom deloppgavene til mappekravet som skal inn til masterstudiet. Frist er 30. November. Det er bare 6 uker til. Underveis er det et pit-stop, hvor en ny fagtekst skal innleveres. Oppgave nr. 2 må oppdateres substansielt. Den er viktig. Den vil jeg gjøre god, det samme vil jeg med fagteksten. Det er som jeg stort sett trenger innspill på hvordan ting skal være, før jeg klarer å levere noe godt. Den første oppgaven gikk veldig bra, da hadde vi en ”mal” å se etter i boken ”Livet og korleis leve det”. Oppgave 2 var mer åpen, det vil si jeg kunne ha funnet og brukt en annen tekst bygget på personlig essay som mal for oppgaven jeg ville skrive. Jeg hang meg fast i dagboksnotatenes endimensjonale nære intime tekster og det forsøket på å sette disse i en kontekst av ulike perspektiver. Det ble virkelig ikke bra. Jeg er nødt til å gjøre det på nytt og forenkle. Du er god til å skrive, hører jeg skrivelæreren Solveig si til meg. Jeg gjentar det for meg selv. Jeg er god til å skrive og kan få det til. Jeg gir ikke opp. Jeg vil holde ut.

Onsdag 18. Oktober 2017

Jeg er i god dialog på bokfronten både med Bjørn, Petter og Thomas når det gjelder å bygge vanlijeisboka og businessen. For øvrig er kommunikasjon med skrivegruppe på Masterstudiet grei, men har et stykke å gå når det gjelder å levere inn skriveoppgaver.

Fikk akkurat telefon fra komiteen som velger stipender, og de kan innstille for 6 måneder stipend, ½ av søkt, ettersom deler av boka er tenkt mer som skjønnlitterære fortellinger. Jeg syntes selv fortellingen var det som fenget og gjør den unik. Samtidig gir det ingen uttelling på stipendfronten i NFF. Jeg må levere en ny skriveprøve i løpet av uken for å komme med i søkebunken, da med fokus på det rent faglige.

Fredag 27. Oktober 2017

I dag vil jeg skrive ferdig tekstene – og helst også fagtekstene til Masteren. Da vil jeg ha ro i sjelen til å bestille tur til Paris over helgen.

Tirsdag 7. November 2017

Jeg må og vil gjøre som Tolkien og Lewis og de andre i Inklings, skrive, holdes ansvarlig og bli korrigert.

Jeg vil inn i et slikt fellesskap, og eller tettere inn med en couch som Jeff Goins eller andre som er mestere på området. Jeg er allerede med i det Faglitterære miljøet gjennom Masteren på høgskolen. Og jeg vil vurdere i hvor stor grad jeg kan være en del av andre miljøer også. Kan jeg favne alle disse miljøene? Det blir mye.

* Mastermiljøet, faglitterær skriving
* Uavhengige forfattere
* Mastermind group SPS
* Jeff Goins

Tirsdag 21. November 2017

Det ser ut som jeg liker å lage drama. Jeg liker å skrive poesi eller prosa. Det er mye av slikt i sangtekster, selv om jeg kanskje ikke har slått ut i blomst på sangtekstfronten heller. Det er først nå i høst at jeg har tatt slike grep i min hånd som i den første oppgaven på Masterstudiet hvor jeg begynner oppgaven med ”Jeg sitter i godstolen og hikstgråter”. Det er dramatisk. Det står noe på spill, som Solveig hele tiden prenter inn som viktig.

Onsdag 22. November 2017

Så langt har jeg skrevet 4000 ord i dag, tilsvarer ca. 12 A4 eller boksider.

Søndag 3. desember 17

Hva skal jeg skrive min masteroppgave rundt? Jeg må snart bestemme meg. Jeg tror skriving i skolen må bli det som kan min oppgave. Jeg vil forenkle, lage en kort bok, enkelt tilrettelagt skrivekurs for lærere.

Torsdag 7. desember 17

Jeg er som skaperen, en av de andre musene som Merete Morken Andersen beskriver. Jeg har energi, flyt og skriveglede. Ja, jeg er sjeldent utsatt for skrivesperre som er motsatsen. Og jeg lar meg sjelden begrense av regler, som i tekstene jeg skrev på første del av masterstudiet, bryter med sjanger fra første start, kan si det er bevisst, jo, det ligger så naturlig og lett tilgjengelig. Jeg må liksom bryte reglene, ha inn poesi i et fagessay og komme med råd i en personlig essayistisk tekst. Selv om jeg ikke er noen utpreget samler, har jeg lært meg å ta vare på ideer, som skrives ned kontinuerlig, nærmest daglig, i mitt skriveprogram Scrivener, en skattekiste for en forfatter! Jeg er jo mer enn bare skaper og samler, men kanskje disse er de mest utpregede av de fem musene hos meg.

Torsdag 14. Desember 2017

Jeg besto eksamen! Jeg fikk D. Kanskje ikke noe å feire, men etter alt som har tatt plass i hjertet og sinn av gleder og sorger den siste tiden og åra, så er jeg faktisk glad for å ha kommet igjennom. Nå vet jeg også mer hvordan eksamensformen fungerer og hva som kreves, så neste gang kan jeg kanskje til og med briljere både skriftlig og muntlig.

Mandag 18. Desember 2017

Jeg har knyttet meg til en couch og fått en time. Hva skal jeg bygge videre på? Jeg må lenger ned enn det som skjer i hodet. Tanker gir liten retning. Jeg må ned i hjerte og magen for å finne retning. I dag kommer dette til meg: JEG SLIPPER DEG ALDRI! Jeg kjøper domenet [www.jegslipperdegsaldri.no](http://www.jegslipperdegsaldri.no) for sikkerhets skyld, så har jeg det i bakhånden. Over nyttår må vi fremlegge vårt utkast til masteroppgave. Jeg er fortsatt stadig i endring. Jeg er en annen i dag enn jeg var i går. Når jeg lander, om jeg gjør det, kanskje jeg lander på noe helt annet som det store master prosjektet for de nærmeste årene. Det kan være avgjørende for mange år fremover.

Jeg fikk avslag på søknaden hos NFF denne gangen.

Nå er det tid for jul.